**OBRAZLOŽENJE**

**ZA NACRT PRIJEDLOGA ZAKONA O PROVEDBI UREDBE (EU) 2017/852 EUROPSKOG PARLAMENTA I VIJEĆA OD 17. SVIBNJA 2017. O ŽIVI,  S KONAČNIM PRIJEDLOGOM ZAKONA**

S ciljem dodatne zaštite ljudskog zdravlja i okoliša od antropogenih emisija i ispuštanja žive i njenih spojeva u vode, tlo i zrak na razini Europske unije u svibnju 2017. godine donesena je Uredba (EU) 2017/852 Europskog parlamenta i Vijeća od 17. svibnja 2017. o živi (SL L 137/1, 24.5.2017. - u daljnjem tekstu: Uredba (EU) 2017/852) koja je direktno primjenjiva za sve države članice Europske unije.

Uredbom (EU) 2017/852 na razini Europske unije osigurava se provedba i potpuno usklađivanje zakonodavstva  Europske unije s odredbama Minamatske konvencije o živi naglašavajući odredbe o zabrani izvoza i uvoza žive u Europsku uniju.

Potpuna primjena Uredbe (EU) 2017/852 započela je 1. siječnja 2018. godine te je u smislu navedenoga potrebno i u Republici Hrvatskoj osigurati uvjete za njezinu provedbu.

Zakonskim se prijedlogom utvrđuju Ministarstvo zdravstva, Ministarstvo zaštite okoliša i energetike, Ministarstvo poljoprivrede i Ministarstvo gospodarstva, poduzetništva i obrta kao  nadležna tijela za provedbu Uredbe (EU) 2017/852 i zakonskog prijedloga, utvrđuju se zadaće tih nadležnih tijela, kao i suradnja s Hrvatskom agencijom za okoliš i prirodu kao i Hrvatskim zavodom za toksikologiju i antidoping u obavljanju stručnih poslova u vezi s provedbom Uredbe (EU) 2017/852 i zakonskog prijedloga.

Zakonskim prijedlogom propisuju se obveze gospodarskih subjekata, posebno u vezi s dostavom odgovarajućih podataka o poslovanju sa živom i živinim spojevima, odnosno otpadom koji sadrži živu, inspekcijski nadzor nad provedbom Uredbe (EU) 2017/852 i zakonskog prijedloga koji provode inspektori nadležnih tijela, svaki u okviru svog propisanog djelokruga kao i prekršajne odredbe radi povreda Uredbe (EU) 2017/852.